钦定古今图书集成/历象汇编/岁功典/第082卷 > 《诗经》 > 小雅采薇章
## 钦定古今图书集成/历象汇编/岁功典/第082卷 > 《诗经》 > 小雅采薇章

岁亦阳止。

〈朱注〉阳十月也。时纯阴用事。嫌于无阳。故名之曰“阳月”也。〈大全〉程子曰：疑于无阳，故谓阳月。然何时无阳？如日有光之类。盖阴阳之气，有常而不移者，有消长而无穷者。　问：十月何以为阳月？朱子曰：《剥》尽而坤复，则一阳生也。复之一阳，不是顿然便生，乃自坤卦积来。如一月三十日，以复之一阳分作三十分，从小雪后一日生一分，到十一月半，一阳始成，以此见天地无休息。　孔氏曰：“十月名为阳，君子爱阳而恶阴也。四月秀葽靡草死，岂无阴乎？明阴阳常兼有也。”